E. Angyalová, poslankyňa: (2004-06-29):
Táto správa, ako už moji predrečníci povedali, má vlastne dve časti. Prvá časť by mala byť nejakou sumarizáciou makroekonomických údajov, ktoré o stave regiónu máme. A na základe nich by potom malo prísť akési porovnanie. A druhá časť by mala byť vlastne akousi sumarizáciou vecí tých, ktoré vláda v prospech regiónov už robila, a tých, ktoré má vláda v pláne. Keď si všimnem túto prvú časť, tak si za ukazovatele, ktoré by mali dokumentovať stav regiónov, vybrala HDP na obyvateľa, nezamestnanosť, zamestnanosť a nominálne mzdy. Je pre mňa dosť zvláštne, že ten prvý ukazovateľ sú dáta z roku 2001, pretože táto správa evidentne má charakterizovať stav, ktorý je dnes, dneska máme rok 2004. Takže pravdepodobne tieto dáta nie sú sledované, pokiaľ viem, nie sú sledované Štatistickým úradom. A je trošku zvláštne, že ich nesleduje ani vláda buď tak, že by to robila cez ministerstvo financií, alebo tak, že by takéto zadanie zadala Štatistickému úradu, lebo takto vlastne nemá úplne jasný prehľad o tom, ako to naozaj je. Napriek tomu tie dáta z roku 2001 čosi vykazujú. A uvádza sa v tejto správe napr. veta, že rozdiely medzi ostatnými regiónmi okrem Bratislavy sú na hranici štatistickej významnosti. Pre každého, kto sa venoval štatistike a zoberie si tento graf napriek tomu, že k nemu nie sú prístupné dáta vo forme nejakej tabuľky exaktnej, je úplne zjavné z tohto grafu, že Trnavský kraj trvalo osciluje niekde okolo 90 až 100 % HDP na obyvateľa, kým pri Prešovskom kraji je to niekde okolo 60. Tak toto teda nie je štatisticky nevýznamné. To by som snáď chcela povedať, HDP na obyvateľa. Myslím, že sledovanie disparít je dôležité naozaj aj očistiť od inflácie. A tam sa to nakoniec aj spomína, že táto cenová hladina je rôzna v jednotlivých regiónoch, ale nie je sledovaná, preto je ťažké ten stav porovnať. Nuž tak sa pýtam, prečo nie je sledovaná, pretože opäť nie je potom k dispozícii údaj, ktorý by jasnejšie hovoril o tom, aké sú naozaj disparity medzi jednotlivými regiónmi, čo sa týka tohto ukazovateľa. Ďalej je tam ukazovateľ nezamestnanosti a tak zrkadlovo naproti tomu ukazovateľ zamestnanosti. Pri nezamestnanosti chcem povedať, že si naozaj myslím, že z hľadiska toho, ako sa chápe nezamestnanosť, a tu ide o evidovanú nezamestnanosť, naozaj môže byť štatisticky skresľovaná. Preto je aj efektívnejšie aj pre ekonóma dívať sa na ukazovateľ zamestnanosti, lebo tieto čísla sa až tak prispôsobovať nedajú. Tak z týchto čísiel, z toho, čo je v tejto správe, je zjavné, že slušným spôsobom rastie v Bratislavskom, Trnavskom, Trenčianskom a Žilinskom kraji, na nižšej priemerke aj v Nitre, neutrálne až niekedy v niektorých obdobiach do mínusu tu idú Košice, Prešovský kraj a Banskobystrický kraj, tri, ktoré sú trvalo v závese aj v iných ukazovateľoch. No a potom tam je ukazovateľ nominálne mzdy. A zaujímalo by ma inak, pretože Košický kraj je uvedený ako druhý v poradí, ako by vyzeral Košický kraj bez mesta Košice, pretože región Košice a okolie, trvalo Michalovce a ďalšie okresy, tu mi kolega našepkáva veľmi dobre, by asi naozaj mohli byť zaradené medzi okresy s veľmi, veľmi nízkou mierou zamestnanosti v zmysle rastu medziročného a takisto s veľmi vysokou mierou nezamestnanosti a rovnako s veľmi nízkou priemerkou, čo sa týka nominálnych miezd. Preto to porovnávanie vlastne pri každom z týchto makroekonomických údajov je zvláštnym spôsobom skreslené a pre mňa je minimálne prekvapujúce, že vláda sa nesnaží tieto údaje vnímať v akomsi kontexte týchto problémov, týchto rozdielov, týchto drobných nuáns, ktoré potom môžu okrajovo vypovedať úplne inak, ako to s ním naozaj je. Ale chcem povedať, že a to je ten aspekt, ktorý som si chcela všimnúť, sa tam uvádza jeden odsek, ktorý by som rada odcitovala, tak ako je uvedený v správe. „Z pohľadu znižovania sociálno-ekonomických rozdielov medzi regiónmi sa ako veľmi efektívne javí byť budovanie cezhraničných diaľnic a rýchlostných komunikácií v prihraničných oblastiach, ktoré hraničia s oblasťou v susednom štáte s podstatne vyšším stupňom sociálno-ekonomickej rozvinutosti. Pozornosť sa sústreďuje na prípravu cezhraničnej rýchlostnej cestnej infraštruktúry v priestore Košice – Milhosť – Miškovec.“ Na túto tému sme v tomto parlamente mali už šancu počuť niekoľko otázok na hodine otázok a pomerne obsiahlych odpovedí, ktoré nám však veľa nepovedali. Mali sme tu dokonca šancu hlasovať pozmeňujúcom návrhu, ktorý na túto stavbu, na túto rýchlostnú cestu odporučil vyčlenenie 100 mil. korún. To, ako tieto peniaze skončia, to zatiaľ nechcem komentovať, lebo naozaj chcem počkať na koniec roka. Ale myslím si, že ak táto správa takto jasne hovorí o tom, že z pohľadu znižovania sociálno-ekonomických rozdielov je stavanie diaľnic úplne kľúčové, tak je pre mňa nepochopiteľné, že táto priorita je prioritou len naoko. A v skutočnosti, ak sa pozrieme na aktualizovaný plán, teda projekt výstavby diaľnic a rýchlostných ciest, ktorý bol schvaľovaný posledne niekoľko mesiacov dozadu, tak sa dozvieme, že táto rýchlostná cesta, ktorá je v zásade jedinou rýchlostnou cestou, ktorá sa v Košickom kraji má v najbližších rokoch stavať, je odporučená na výstavbu až od roku 2006, čo v praxi znamená, že jej dostavba, aj keby sa rovno začalo na tejto stavbe robiť v roku 2006, môže byť dokončená najskôr v roku 2010. Ja si myslím, že Slovensko by malo zostať na dvoch nohách. Ide o Košice a celý región spolu s prešovským regiónom, kde inak zhodou okolností je postavená už diaľnica medzi Prešovom a Košicami pred prepojením Košíc s Milhosťou, a teda následne s Miškovcom, samozrejme, po diskusiách s maďarskou stranou. To by bolo oveľa rýchlejším a lepším riešením pre tento región, ktorý by priniesol podstatne rýchlejšiu dynamiku rozvoja, na ktorú sa odvoláva aj táto správa. Takže dovoľte mi predložiť návrh uznesenia, v ktorom Národná rada Slovenskej republiky žiada vládu Slovenskej republiky o opätovné prehodnotenie aktualizácie nového projektu výstavby diaľnic a rýchlostných ciest a o zaradenie rýchlostnej cesty E4 v úseku Košice Milhosť do zoznamu priorít na roky 2003 až 2006. Ďakujem vám pekne za pozornosť.